Як паведаміла лідэр ініцыятывы, юрыст Тамара Сяргей, грамадзянская ініцыятыва дзейнічае з 2007 года. Складаецца ініцыятыва з людзей пацярпелых ад незаконных дзеянняў чыноўнікаў суда і пракуратуры розных рангаў. “Сябры ініцыятывы здолелі перамагчы свой страх і публічна заявілі пра парушэнні сваіх правоў і правоў сваіх блізкіх, – сказала юрыст. Паводле яе слоў, за пяць гадоў дзеяння ініцыятыва шмат чаго дабілася. “Дзякуючы нашым сістэматычным намаганням, з 2007 года удзельнікі ініцыятывы атрымалі больш за 30 пратэстаў па судовых справах, прычым каля 20 крымінальных і грамадзянскіх спраў перагледжаны. Акрамя таго, мы дабіліся датэрміновага вызвалення васьмі асуджаных, з якіх шэсць чалавек былі апраўданыя, – адзначыла Сяргей. На яе меркаванне, дзейнасць ініцыятывы паказала, што для выпраўлення судовых памылак патрэбныя вялікія намаганні з боку грамадзян. “Але калі на тваім баку закон, праўда і справядлівасць, беларускага чыноўніка таксама іншы раз можна пераканаць, – сказала юрыст.